  Анжелика Тихонова корреспондент 2019-тӥ арын гужем Ижкарысь нылпиослэсь шутэтсконзэс радъяны 70 миллион 900 сюрс манет висъялозы. Со сярысь улосвыл шоркарлэн администрациезлэн пресс-службаез ивортэ. Кар администрациысь дышетонъя управленилэн кивалтӥсезлэн Татьяна Кузьминалэн верамезъя, улосвыл коньдэтысь 35 миллион 400 сюрс манет сётозы, сомында ик муниципал коньдэт висъялоз. Уксё нылпиослэсь шутэтсконэз радъяны, карсьӧр лагерьёсы путёвкаослэсь дунзэс берыктыны но нуназе радъяськись лагерьёсты ортчытыны кутӥськоз. Туэ гужем 77 дышетсконниосын нылпиослы 87 нуназе ужась лагерьёс радъяны чакламын. Инвожое 86 лагерьёс ужалозы, пӧсьтолэзе-гудырикошконэ – карысь котькуд ёросын быдэн одӥг лагерь. Огъя вераса, нуназе ужась лагерьёсын Ижкарысь 10 сюрс 500 пала пиналъёс шутэтскозы, соос пӧлысь 330-эз – секыт улон югдуре шедем нылпиос. Нуназе ужась лагерьёсы путёвкаослэн шоро-куспо дунзы 3 сюрс 376 манет луоз, со пӧлысь 1 сюрс 575 манетэз – анай-атайёслэн нылпиез сюдон понна тыриськонзы. Карсьӧр лагерьёсы 18 нуналлы путёвка шорлыдын 12 сюрс 600 манет усёз. Льгота басьтӥсьёслы путёвкалэн дунзылэсь ог люкетсэ берыктозы.   Гужем карысь 70 процентсэ пиналъёсты пӧртэм амалъёсын шутэтскон ужрадъёсы кыскыны чакламын. Гужемлы каре кылись пиналъёс каникулъёссэс тунсыко но пайдалыко ортчытыны мед быгатозы шуыса, (дышетон ужъюртъёс - ред.) туж узыр программа дасяны кулэ Олег Бекмеметьев, Ижкарлэн тӧроезПусъём, кар администрацилэн ӵектэмезъя, Нылпи творчествоя дворецлэн иъетаз «Каникулы» кар центр ужа. Та дыре карлэн виртуальной картаез лэсьтӥське, отын кар ужъюртъёслэн гужем лэсьтӥськись вань ужрадъёссы пусъемын луозы.  30-тӥ куартолэзьысен 1-тӥ инвожоозь Удмуртиысь «Лудорвай» музей-заповедникын но Ижкарын нылпиослэн фольклоръя «Гуждор» улосвылкуспо праздниксы ортчоз. Тегъёс: Мерлык Дышетон Ижкар нылпиос Удмуртия шутэтскон гужем  